Source: https://www.riigiteataja.ee/akt/405092012020
Timestamp: 2019-11-12 04:38:26+00:00
Document Index: 4236463

Matched Legal Cases: ['§ 3', '§ 4', '§ 5', '§ 6', '§ 7', '§ 8', '§ 9', '§ 10', '§ 11', '§ 12', '§ 13', '§ 14', '§ 15', '§ 16', '§ 17', '§ 22', '§ 121', '§ 3', '§ 4', '§ 5', '§ 6', '§ 7', '§ 8', '§ 9', '§ 10', '§ 11', '§ 12', '§ 13', '§ 14', '§ 15', '§ 16', '§ 17']

Lapsehoiuteenuse rahastamise kord – Riigi Teataja
Lapsehoiuteenuse rahastamise kord
Lapsehoiuteenuse rahastamise kord - sisukord
§ 3 Lapsehoiuteenuse osutamisega seotud isikud
§ 4 Lapsehoiuteenuse saaja
§ 5 Lapsehoiuteenuse osutamisele esitatavad nõuded
§ 6 Lapsehoiuteenuse rahastamise eeldused
§ 7 Lapsehoiuteenuse rahastamise taotlemine
§ 8 Lapsehoiuteenuse rahastamise otsustamine
§ 9 Lapsehoiuteenuse toetus ja selle suurus
§ 10 Lapsehoiuteenuse toetuse ülekandmine
§ 11 Lapsehoiuteenuse toetuse kasutamine
§ 12 Lapsehoiuteenuse osutaja teavitamiskohustus
§ 13 Lapsehoiuteenuse toetuse eraldamise lõpetamine
§ 14 Lapsehoiuteenuse toetuse tagasinõudmine
§ 15 Lapsehoiuteenuse aruandlus
§ 16 Lapsehoiuteenuse järelevalve
§ 17 Määruse rakendamine 2007. aastal
RT IV, 05.09.2012, 20
Vastu võetud 28.09.2007 nr 57
Määrus kehtestatakse kohaliku omavalitsuse korralduse seaduse § 22 lg 1 p 5 ja sotsiaalhoolekande seaduse § 121 lg 2 alusel:
Käesolev määrus reguleerib Viljandi linna eelarves selleks ettenähtud vahendite arvelt lapsehoiuteenuse rahastamist.
(1) Lapsehoiuteenus on lapse seadusliku esindaja (edaspidi vanem) toimetulekut või töötamist toetav teenus, mille osutamise vältel tagab lapsehoiuteenuse osutaja lapse hooldamise, arendamise ja turvalisuse.
(2) Käesolev kord ei reguleeri riigi rahastatava lapsehoiuteenuse rahastamist.
§ 3. Lapsehoiuteenuse osutamisega seotud isikud
(1) Lapsehoiuteenuse osutaja on füüsilisest isikust ettevõtja, juriidiline isik, kohaliku omavalitsusüksuse asutus või valitsusasutuse hallatav asutus, kellel on Viljandi maavanema antud kehtiv tegevusluba.
(2) Lapsehoidja on füüsiline isik, kes lapsehoiuteenuse osutamise kestel last isiklikult hooldab ja arendab ning tagab tema turvalisuse. Isikul peab lapsehoidjana tegutsemiseks olema lapsehoidja kutsetunnistus.
§ 4. Lapsehoiuteenuse saaja
Viljandi linna eelarvest rahastatava lapsehoiuteenuse saajaks on laps, kelle enda ja lapsehoiuteenuse osutajaga lepingu sõlminud vanema elukohana on Eesti rahvastikuregistrisse kantud Viljandi linn ja laps on eas, mil vanemal puudub õigus saada vanemahüvitist.
§ 5. Lapsehoiuteenuse osutamisele esitatavad nõuded
Lapsehoiuteenusele ja lapsehoiuteenuse osutajale esitatavad nõuded sätestatakse Sotsiaalhoolekande seaduse ja seaduse alusel antud õigusaktidega.
§ 6. Lapsehoiuteenuse rahastamise eeldused
Viljandi linna eelarvest rahastatakse lapsehoiuteenust eeldusel, et:
1) lapsehoiuteenuse osutaja, lapsehoidja, lapsehoiuteenuse saaja vastab käesoleva korra paragrahvis 3 ja 4 esitatud nõuetele;
2) lapsehoiuteenuse osutaja ja vanema vahel on sõlmitud leping;
3) osutatav lapsehoiuteenus vastab käesoleva korra paragrahvis 5 esitatud nõuetele;
4) lapse hooldamine ei ole samal ajal tagatud teiste sotsiaalteenustega, sh riigi rahastatava lapsehoiuteenusega;
5) laps ei viibi samal ajal haridusasutuses.
§ 7. Lapsehoiuteenuse rahastamise taotlemine
(1) Lapsehoiuteenuse osutaja esitab Viljandi Linnavalitsuse haridus- ja kultuuriametile (edaspidi haridus- ja kultuuriametile) Viljandi linna eelarvest lapsehoiuteenuse rahastamise taotlemiseks vormikohase kirjaliku taotluse koos nõutavate dokumentidega.
(2) Taotluse vormi ja nõutavate dokumentide loetelu kinnitab Viljandi Linnavalitsus (edaspidi linnavalitsus).
§ 8. Lapsehoiuteenuse rahastamise otsustamine
(1) Haridus- ja kultuuriamet teeb otsuse lapsehoiuteenuse rahastamise kohta 10 kalendripäeva jooksul taotluse ja kõigi nõutavate dokumentide saamisest arvates.
(2) Taotlus rahuldatakse ja lapsehoiuteenuse osutajaga sõlmitakse vormikohane lapsehoiuteenuse rahastamise leping, kui on täidetud käesoleva korra paragrahvis 6 sätestatud eeldused.
(3) Lapsehoiuteenuse rahastamise lepingu vormi kinnitab linnavalitsus.
(4) Taotluse rahuldamata jätmisest teavitatakse lapsehoiuteenuse osutajat kirjalikult.
§ 9. Lapsehoiuteenuse toetus ja selle suurus
(1) Lapsehoiuteenuse rahastamise taotluse rahuldamisel eraldatakse lapsehoiuteenuse osutajale toetus (edaspidi lapsehoiuteenuse toetus) iga lapsehoiuteenuse saaja kohta kuus.
(2) Lapsehoiuteenuse rahastamise mahuks 2007. aastal on 35 000 (kolmkümmend viis tuhat krooni). Toetuse suuruse 2007. aastaks kinnitab linnavalitsus.
(3) Järgnevatel aastatel planeeritakse lapsehoiuteenuse rahastamise maht linnaeelarves.
(4) Linnavalitsus kinnitab toetuse suuruse eelarveaastaks ühe kuu jooksul pärast linnaeelarve kinnitamist.
(5) Linnavalitsusel on õigus diferentseerida toetuse suurust lähtuvalt lapsehoiuteenuse kasutamise ajast ning lapse vanusest.
§ 10. Lapsehoiuteenuse toetuse ülekandmine
Lapsehoiuteenuse toetus kantakse lapsehoiuteenuse osutaja pangakontole üks kord kuus peale teenuse kasutamise aruande esitamist.
§ 11. Lapsehoiuteenuse toetuse kasutamine
Lapsehoiuteenuse osutaja võib lapsehoiuteenuse toetust kasutada personali- ja majandamiskulude katteks.
§ 12. Lapsehoiuteenuse osutaja teavitamiskohustus
Lapsehoiuteenuse osutaja on kohustatud viivitamatult teavitama haridus- ja kultuuriametit järelevalveorgani tehtud ettekirjutustest ja nende täitmisest.
§ 13. Lapsehoiuteenuse toetuse eraldamise lõpetamine
(1) Lapsehoiuteenuse toetuse eraldamine lõpetatakse, kui lapsehoiuteenuse osutaja ei täida käesoleva korra paragrahvis 6 sätestatud eeldusi.
(2) Lapsehoiuteenuse toetuse eraldamine lõpetatakse, kui lapsehoiuteenuse osutaja ei luba haridus- ja kultuuriameti esindajat lapsehoiuteenuse osutamiseks kasutatavatesse ruumidesse kontrolli teostamiseks või ei esita tähtaegselt nõutud andmeid ja dokumente.
§ 14. Lapsehoiuteenuse toetuse tagasinõudmine
Kui lapsehoiuteenuse osutamisel ei täideta käesoleva korra paragrahvis 6 sätestatud eeldusi, taotluses või lisatud dokumentides on esitatud valeandmeid, lapsehoiuteenuse osutajal on maksuvõlgnevus, ta ei kasuta toetust sihipäraselt, on haridus- ja kultuuriametil õigus nõuda alates eelnevalt loetletud asjaolude esinemisest eraldatud toetus tagasi.
§ 15. Lapsehoiuteenuse aruandlus
(1) Lapsehoiuteenuse osutaja on kohustatud esitama haridus- ja kultuuriametile aruanded osutatud lapsehoiuteenuse osutamise kohta vastavale kuule järgneva kuu 5. kuupäevaks ja aastaaruande aruandeaastale järgneva aasta 31. jaanuariks.
(2) Aruande vormid kinnitab linnavalitsus.
(3) Lapsehoiuteenuse osutaja esitab haridus- ja kultuuriametile kinnitatud majandusaasta aruande ühe kuu jooksul selle kinnitamisest õigusaktides ettenähtud korras.
§ 16. Lapsehoiuteenuse järelevalve
(1) Lapsehoiuteenuse rahastamisel kontrollitakse käesoleva korra paragrahvis 6 sätestatud eelduste täitmist taotluse saamisel.
(2) Haridus- ja kultuuriamet võib nõuda lapsehoiuteenuse osutajalt igal ajal lapsehoiuteenuse osutamisega seotud andmete ja dokumentide esitamist. Lapsehoiuteenuse osutaja peab lubama haridus- ja kultuuriameti esindaja lapsehoiuteenuse osutamiseks kasutatavatesse ruumidesse lapsehoiuteenuse osutamisega seotud asjaolude kontrollimiseks.
§ 17. Määruse rakendamine 2007. aastal
Käesolevat määrust rakendatakse tagasiulatuvalt 01. septembrist 2007.
Karl Õmblus
Linnavolikogu aseesimees